79-jarige ‘VSA se ergste reeksmoordenaar’Samuel Little van die VSA het 93 moorde gepleeg. ŉ 79-jarige man wat aanvoer dat hy 93 mense vermoor het, word nou as die VSA se ergste reeksmoordenaar beskou. Volgens die Amerikaanse federale speurdiens (FBI) is Samuel Little reeds positief aan 50 sake verbind. Little is in 2012 op ŉ dwelmverwante aanklag in hegtenis geneem en na Kalifornië geneem. Die Los Angeles-polisie het DNS-monsters bekom wat Little aan drie onopgeloste moorde tussen 1987 en 1989 verbind het. Little is aangekla in verband met dié drie moorde en is in 2014 tot drie keer lewenslange tronkstraf gevonnis sonder die opsie van parool. Hy is later deur verdere ondersoek aan nog talle moorde verbind. Little het sedert verlede jaar talle vrywillige bekentenisse afgelê. Volgens hom het die moorde tussen 1970 en 2005 plaasgevind en is die meeste van sy slagoffers verwurg. Al die slagoffers was volgens Little vroue. Die FBI het intussen 30 tekeninge van sommige van sy slagoffers beskikbaar gestel – kleurportrette wat Little self in die gevangenis geteken het. Daar is ook video’s openbaar gemaak van onderhoude wat met Little in die gevangenis gevoer is. In een van die video’s beskryf hy hoe hy ŉ vrou in 1993 verwurg het en haar liggaam teen ŉ helling op ŉ afgeleë pad afgerol het. In ŉ ander video het hy ŉ slagoffer in New Orleans beskryf. “Sy was mooi. Lig van kleur, heuningbruin vel,” vertel hy met ŉ klein glimlag. “Sy was lank vir ŉ vrou. Pragtige postuur. En vriendelik. Dit was die enigste een wat ek ooit verdrink het.” Ondersoekers reg oor die VSA probeer intussen steeds Little se bekentenisse bewys. Little, wat dikwels die naam Samuel McDowell gebruik het, het by sy ouma in Ohio grootgeword. Hy is deur ondersoekbeamptes beskryf as ŉ man wat vir ŉ kort ruk ŉ bokser was en wat reg oor die VSA gereis het en jag gemaak het op vroue, veral dwelmverslaafdes en vroue met probleme.